text: Frøs leverer historisk godt halvårsregnskab
  07 juli 2016 kl. 09.57
  Det bedste halvårsregnskab i pengeinstituttets 144-årige historie. Det er hvad Frøs Sparekasse kan præsentere torsdag.
  Frøs Sparekasse, der har hovedsæde i Rødding, har tilsyneladende fingeren på pulsen i forhold til kunderne.
  Tidligere på året droppede sparekassen det utidssvarende Herreds i firmanavnet. Nu kan sparekassen præsentere et overskud på 39,2 millioner kroner før skat i første halvår af 2016.
  Kurt Jensen, administrerende direktør, Frøs Sparekasse: "Det er en stor tilfredsstillelse at levere det bedste halvårsregnskab i sparekassens 144-årige historie."
  - Det er en stor tilfredsstillelse at levere det bedste halvårsregnskab i sparekassens 144-årige historie. Det vidner nemlig om, at vores kunder gennem mange år – og de 11.000 nye, vi har fået inden for de seneste tre år – bakker op om vores klare satsning med hensyn til at stå stærkt både lokalt og digitalt, siger administrerende direktør i Frøs Sparekasse, Kurt Jensen, i en pressemeddelelse.
  Frøs Sparekasse har holdt fast i den menneskelige betjening. Derfor har sparekassen udvidet og åbnet nye afdelinger i en tid, hvor de store pengeinstitutter har lukket og slukket i mange byer.
  Samtidig støtter Frøs Sparekasse fritidslivet og sammenholdet lokalt gennem mere end 100 sponsorater. Eksempelvis stod der Frøs Sparekasse på trøjerne, da Sønderjyske sensationelt vandt sølv i fodbold.
  Det lader tilsyneladende til at passe kunderne. I første halvår tiltrak sparekassen 1.642 nye kunder.
  
  
  